Norges sportssjef tror Riis ga ryttere dopinghjelp
- Det finnes såpass mange vitner som peker på ham at jeg ikke tror på ham. Hos meg har ikke Bjarne Riis noen troverdighet, sier Hans Falk til VG Nett dagen etter at Michael Rasmussen la kortene på bordet fra sin karriere som dopet sykkelrytter i 12 år. Danske aviser er i dag fulle av artikler om Kyllingens innrømmelser. Flere legger vekt på at SaxoBank Tinkoff-sjef Bjarne Riis skal ha visst om misbruket. Veloropa.dk, som drives av tidligere Riis-ansatte Kim Plesner, meldte på Twitter at Riis kjente til Rasmussens dopingbruk da han syklet for danskens CSC-lag i 2002.* Allerede for seks år siden fortalte Jörg Jaksche om hvordan Riis skal ha vært klar over dopingbruket hans på CSC-laget. * Året før hadde Ivan Basso fått sparken da italienerens kontakt med dopinglegen Eufemiano Fuentes ble kjent. Deretter måtte Fränk Schleck, som ble dopingtatt under Tour de France i fjor, innrømme å ha overført 55.000 kroner til samme Fuentes - angivelig for treningstips. * Tyler Hamilton fortalte i sin nye bok i fjor at Riis anbefalte ham å bloddope seg, og etter det sa tidligere Riis-elev i seks år, Kurt Asle Arvesen, til VG Nett at det er «klart at jeg begynner å tvile». Steffen Kjærgaards etterfølger Falk føler seg trygg på at Riis lyver når han nekter befatning til doping som leder: - Jeg har sett blodverdier fra hans karriere, som var skyhøye, og han har ikke tatt en riktig holdning mot doping som leder heller. Historisk sett har det vist seg at de som har dopet seg selv, gjør det igjen. Folk innrømmer bare når de er trengt oppi et hjørne, sier sportssjefen i Norges Cycleforbund. - Hvorfor tror du ikke på Riis? - For det første: Hans erkjennelse om egen doping kom for sent. Og det er lett å si at den trøyen ligger der i garasjen og at Tour de France-ledelsen kan komme å hente den. Men kan vi hente de 50 millionene han har tjent på seieren også? De har han ikke sagt noe om. - Som leder har han ifølge vitner anbefalt ryttere å ta kontakt med den og den legen. Han svarer ikke på spørsmål, og er unnvikende. Han har en rekke syklister på sitt lag som har vært innblandet i Puerto. Og dopede syklister har vært velkommen tilbake til ham. Han stod bare og ventet til Contador kom tilbake etter dopingdommen. Det viser hans holdning. - Tror du Riis har dopet sine ryttere som leder? - Jeg tror ikke Bjarne Riis har organisert doping på sine lag, men at han har hjulpet enkeltsyklister, det har vitnene sagt. Og det tror jeg på.Falk er klar på at unge norske syklister ikke bør dra til lag hvor ledelsens fortid er diskutabel i forhold til dopingbruk. Norske Fredrik Willmann sykler på Rasmussens gamle lag. Ifølge Falk vil han ikke rådes til å skifte beite. - Nei, han har jo skrevet en kontrakt, og jeg tror ikke det laget er noe verre enn Astana eller mange andre lag. Det er ikke så enkelt å bryte en kontrakt. Men med de nye som skal ut i proffverdenen ønsker vi at de kommer ut til lag med klar antidopingholdning, som Sky. I en sms til VG skrev Willman fredag at han ikke vil kommentere Michael Rasmussens innrømmelser.Bjarne Riis har konsekvent nektet å svare på påstandene de siste månendene - heller ikke til en samlet dansk presse i kjølvannet av Rasmussens innrømmelser. VG Nett har sendt en e-post til Saxo Bank Tinkoffs presseavdeling med Falk og de tidligere rytternes kritikk uten å få svar fredag. Teamets pressesjef har heller ikke besvart VGs henvendelse. På hjemmesiden, hvor Riis for øvrig presenteres som vinner av Tour de France i 1996 uten å nevne at han har innrømmet dopingbruk i denne perioden, siteres dansken slik: «Jeg har det fint med at det ikke er alle som tror på det vi foretar oss. Og jeg har det enda bedre med at vårt lag er annerledes, for vi har skapt noen resultater både sportslig og forretningsmessig, som taler for seg selv».
Dopingmistanken mot Bjarne Riis (48) øker ytterligere - og nå sier sportssjefen i Norges Cycleforbund åpent at han tror dansken har vært involvert i doping også som leder.